Broj: 711-I-1111-P-191-17/18-08-8

Zagreb, 13. srpnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Dinka Piraka, gradonačelnika Grada Čazme**, zastupanog po punomoćniku Nenadu Dianiću, odvjetniku iz Ivanić-Grada,pokrenutom Odlukom Povjerenstva broj: 711-I-780-P-191-17/18-06-8 od 13. travnja 2018.g., na 18. sjednici, održanoj 13. srpnja 2018.g., donosi sljedeću

**ODLUKU**

1. **Propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u izvješću o imovinskom stanju dužnosnika podnesenom 1. lipnja 2017.g. povodom ponovnog stupanja na dužnost gradonačelnika Grada Čazme, s podacima o imovini pribavljenim od nadležnih državnih tijela, i to:**

**a) povodom nenavođenja podataka o nekretninama:**

**- k.č.br. 2033/1 u naravi oranica brdo, kč.br. 2033/2 u naravi šuma brdo, kč.br. 2033/3 u naravi šuma brdo, kč.br. 2033/4 u naravi šuma brdo, kč.br. 2035 u naravi oranica brdo, sve k.o. Bojana, zk.ul. 2054,**

**- k.č.br. 1409/1 u naravi livada, kč.br. 1409/3 u naravi livada, kč.br. 1409/4 u naravi kanal, kč.br. 1410/5 u naravi livada, kč.br. 1410/9 u naravi livada, kč.br. 1410/14 u naravi kanal, kč.br. 1411/5 u naravi livada, kč.br 1412/6 u naravi oranica, kč.br 1412/8 u naravi vrt kod kuće, kč.br. 1414/4 u naravi dvorište s kućom, sve k.o. Bojana, zk.ul. 2214,**

**- kč.br. 1369/40 u naravi vinograd, k.o. Bojana, zk.ul. 2379,**

**- kč.br. 1373/3 u naravi šikara, kč.br. 1373/4 u naravi šikara, kč.br. 1379/2 u naravi vinograd, kč.br. 1379/8 u naravi vinograd, kč.br. 1393/1 u naravi šuma, sve k.o. Bojana, zk.ul. 2451,**

**- kč.br. 999/3 u naravi oranica, kč.br. 1001/1 u naravi oranica, kč.br. 1001/2 u naravi oranica, sve k.o. Čazma, zk.ul. 1274,**

**- kč.br. 1379/4 u naravi vinograd, k.o. Bojana, zk.ul. 2372,**

**- kč.br. 360 u naravi oranica, k.o. Brckovljani, zk.ul. 296, dužnosnik Dinko Pirak, b) povodom pogrešno navedene površine nekretnina:**

**- k.č.br. 1372/2 u naravi poslovna zgrada i dvorište i kč.br. 2102/2 u naravi oranica krčevina, sve k.o. Bojana, zk.ul. 1119,**

**- kč.br. 989/2 u naravi oranica, kč.br. 997/1 u naravi oranica, kč.br. 999/2 u naravi oranica, kč.br. 1002/2A u naravi oranica, kč.br. 1015/1 u naravi vrt kod kuće, kč.br. 1016/1 u naravi voćnjak, kč.br. 1036/2 u naravi livada, sve k.o. Čazma, zk.ul. 568 i**

**-** **kč.br. 97/58 u naravi šuma, k.č. Pobjenik, zk.ul. 1692 te**

**c) povodom pogrešno navedenog iznosa plaće dužnosnikove supruge,**

**dužnosnik Dinko Pirak, gradonačelnik Grada Čazme, počinio je povredu članka 27. ZSSI-a, u vezi s člankom 8. i 9. ZSSI-a.**

1. **Za povredu ZSSI-a, opisanu pod točkom I. ove izreke, dužnosniku Dinku Piraku izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 5.000,00 kn, koja će trajati 5 mjeseci te će se izvršiti u 5 jednakih uzastopnih mjesečnih obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 10. sjednici, održanoj 13. travnja 2018.g., pokrenulo postupak za odlučivanje o sukobu interesa protiv dužnosnika Dinka Piraka gradonačelnika Grada Čazme, zbog moguće povrede odredbi iz članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku obrazloži nesklad između prijavljene imovine u podnesenom izvješću o imovinskom stanju dužnosnika od 1. lipnja 2017.g. i stanja imovine dužnosnika kako proizlazi iz pribavljenih podataka od nadležnih državnih tijela.

Na odluku o pokretanju postupka dužnosnik Dinko Pirak, zastupan po punomoćniku Nenadu Dianiću, dostavio je pisano očitovanje u zakonom propisnom roku. Dužnosnik u očitovanju u bitnome navodi da ostaje kod navoda koje je već ranije iznio u očitovanju od 12. travnja 2018.g. povodom Zaključka Povjerenstva, broj: 711-I-310-P-191-17/18-04-8 od 1. ožujka 2018.g. Dužnosnik nadalje ističe da je uz očitovanje na predmetni zaključak dostavio i izvatke iz zemljišnih knjiga za sve nekretnine u svom vlasništvu i vlasništvu svoje supruge te da je naveo razloge zbog kojih je došlo do pogrešaka prilikom ispunjavanja izvješća o imovinskom stanju. Dužnosnik navodi da je točno da nije određeno naveo sve nekretnine sukladno zk. česticama, no smatra da je navođenjem površine i vrijednosti nekretnina kojima raspolaže dao cjelovite podatke o istima te da stoga donošenje odluke o pokretanju postupka nije bilo opravdano. U odnosu na poslodavca svoje supruge dužnosnik ističe da je omaškom naveo da je supruga zaposlena u trgovačkom društvu Sjaj d.o.o., iako je riječ o obrtu istog naziva. Također je pogreškom naveden i krivi iznos plaće dužnosnikove supruge na godišnjoj razini te je umjesto 15.840,00 kn naveden iznos od 14.025,12 kn. U očitovanju dužnosnik još navodi da njegova supruga nije vlasnica nekretnine k.č.br. 164/29. k.o. Brckovljani, upisane u zk.ul. 2952, površine 270 čhv, u naravi oranica, te pojašnjava da je u zemljišnim knjigama u navedenom ulošku upisana sasvim druga nekretnina.

18-toj sjednici Povjerenstva pristupila je Ana Čule, odvjetnica iz Zagreba na temelju zamjeničke punomoći za odvjetnika Nenada Dianića, dužnosnikovog punomoćnika, kojom prilikom je u bitnom ponovila navode istaknute u navedenom očitovanju dužnosnika.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi navedenog Zakona, stoga je i Dinko Pirak, povodom obnašanja dužnosti gradonačelnika Grada Čazme, obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Stavkom 3. istog članka propisano je da su dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece sa stanjem na taj dan. Stavkom 9. istog članka propisano je da obrazac izvješća o imovinskom stanju utvrđuje Povjerenstvo.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela. Ukoliko dužnosnik ne dostavi pisano očitovanje u roku od 15 dana ili ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će na temelju članka 27. ZSSI-a protiv dužnosnika pokrenuti postupak zbog kršenja odredbi iz članka 8. i 9. ZSSI-a te će o istom obavijestiti nadležna državna tijela.

Uvidom u Registar izvješća o imovinskom stanju, Povjerenstvo je utvrdilo da je dužnosnik Dinko Pirak 1. lipnja 2017.g. podnio izvješće o imovinskom stanju povodom ponovnog stupanja na dužnost gradonačelnika Grada Čazme.

U podnesenom izvješću o imovinskom stanju, u dijelu podataka o nekretninama dužnosnik je naveo:

- nekretninu u Grabovnici u suvlasništvu dužnosnika i njegove supruge, upisanu u zk.ul. 1119, k.o.Bojana, površine 32392,00 m2, tržišne vrijednosti 400.000,00 kn,

- šumu u vlasništvu dužnosnika, upisanu u zk.ul. 1692, k.o. Pobjenik, površine 7000 m2, tržišne vrijednosti 20.000,00 kn,

- oranicu (njivu) u vlasništvu dužnosnika, upisanu u zk.ul. 568, k.o. Čazma, površine 4 ha, tržišne vrijednosti 70.000,00 kn,

- kuću s okućnicom u vlasništvu dužnosnika, upisanu u zk.ul. 2290, k.o. Čazma, površine 1378 m2, tržišne vrijednosti 500.000,00 kn.

Povjerenstvo je na temelju članka 24. ZSSI-a provelo redovitu provjeru podataka iz podnesenog izvješća o imovinskom stanju dužnosnika prikupljanjem i usporedbom prijavljenih podataka o imovini iz podnesenog izvješća o imovinskom stanju dužnosnika s pribavljanim podacima od nadležnih zemljišno-knjižnih sudova.

Povjerenstvo je izvršilo uvid u izvatke iz zemljišne knjige Općinskog suda u Bjelovaru, Zemljišnoknjižnog odjela Čazma te utvrdilo je da je dužnosnik Dinko Pirak upisan kao vlasnik sljedećih nekretnina:

- k.č.br. 1372/2 u naravi poslovna zgrada i dvorište i kč.br. 2102/2 u naravi oranica krčevina, sve k.o. Bojana, zk.ul. 1119, ukupne površine 1315 čhv,

- k.č.br. 2033/1 u naravi oranica brdo, kč.br. 2033/2 u naravi šuma brdo, kč.br. 2033/3 u naravi šuma brdo, kč.br. 2033/4 u naravi šuma brdo, kč.br. 2035 u naravi oranica brdo, sve k.o. Bojana, zk.ul. 2054, ukupne površine 1667 čhv,

- k.č.br. 1409/1 u naravi livada, kč.br. 1409/3 u naravi livada, kč.br. 1409/4 u naravi kanal, kč.br. 1410/5 u naravi livada, kč.br. 1410/9 u naravi livada, kč.br. 1410/14 u naravi kanal, kč.br. 1411/5 u naravi livada, kč.br 1412/6 u naravi oranica, kč.br 1412/8 u naravi vrt kod kuće, kč.br. 1414/4 u naravi dvorište s kućom, sve k.o. Bojana, zk.ul.2214, ukupne površine 1984 čhv,

- kč.br. 1369/40 u naravi vinograd, k.o. Bojana, zk.ul. 2379, površine 276 čhv,

- kč.br. 1373/3 u naravi šikara, kč.br. 1373/4 u naravi šikara, kč.br. 1379/2 u naravi vinograd, kč.br. 1379/8 u naravi vinograd, kč.br. 1393/1 u naravi šuma, sve k.o. Bojana, zk.ul. 2451, ukupne površine 2 jutra i 563 čhv,

- kč.br. 989/2 u naravi oranica, kč.br. 997/1 u naravi oranica, kč.br. 999/2 u naravi oranica, kč.br. 1002/2A u naravi oranica, kč.br. 1015/1 u naravi vrt kod kuće, kč.br. 1016/1 u naravi voćnjak, kč.br. 1036/2 u naravi livada, sve k.o. Čazma, zk.ul. 568, ukupne površine 1 jutro i 2953 čhv,

- kč.br. 999/3 u naravi oranica, kč.br. 1001/1 u naravi oranica, kč.br. 1001/2 u naravi oranica, sve k.o. Čazma, zk.ul. 1274, ukupne površine 2157 čhv,

- kč.br. 1478/1 u naravi kuća, gospodarska zgrada i dvorište, k.o. Čazma, zk.ul. 2290, površine 383 čhv,

- kč.br. 97/58 u naravi šuma, k.č. Pobjenik, zk.ul. 1692, površine 1 jutro i 131 čhv.

Nadalje, uvidom u izvadak iz zemljišne knjige Općinskog suda u Bjelovaru, Zemljišnoknjižnog odjela Čazma, Povjerenstvo je utvrdilo da je Kristina Pirak, supruga dužnosnika, upisana kao vlasnica sljedeće nekretnine:

- kč.br. 1379/4 u naravi vinograd, k.o. Bojana, zk.ul. 2372, površine 256 čhv.

Uvidom u izvatke iz zemljišne knjige Općinskog građanskog suda u Zagrebu, Zemljišnoknjižnog odjela Dugo Selo, Povjerenstvo je utvrdilo da je Kristina Pirak, supruga dužnosnika, upisana kao vlasnica sljedećih nekretnina:

- kč.br. 360 u naravi oranica, k.o. Brckovljani, zk.ul. 296, površine 6287 m2

- kč.br. 164/29 u naravi oranica, k.o. Brckovljani, zk.ul. 2952, površine 1 jutro i 270 čhv.

Usporedbom podataka iz podnesenog izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad između prijavljenih i prikupljenih podataka.

Naime, dužnosnik u izvješću o imovinskom stanju podnesenom 1. lipnja 2017.g. povodom ponovnog stupanja na dužnost gradonačelnika Grada Čazme nije naveo sve nekretnine koje su u zemljišnim knjigama nadležnih zemljišnoknjižnih sudova upisane kao vlasništvo dužnosnika, odnosno njegove supruge. Također, dužnosnik je pogrešno prikazao površinu pojedinih nekretnina navedenih u podnesenom izvješću o imovinskom stanju.

Nadalje, uvidom u informacijski sustav Porezne uprave, na temelju posebnog ovlaštenja, Povjerenstvo je utvrdilo da supruzi dužnosnika plaću isplaćuje obrt za knjigovodstvene usluge „Sjaj“, Kloštar Ivanić, Vinarska 7b, vl. Jelena Lacković Žertuš, a ne trgovačko društvo Sjaj d.o.o. kako je to dužnosnik naveo u podnesenom izvješću.

Uvidom u informacijski sustav Porezne uprave, utvrđeno je također da je plaća isplaćena supruzi dužnosnika u razdoblju neposredno prije podnošenja izvješća o imovinskom stanju, odnosno u travnju i svibnju 2017.g. iznosila 1.320,00 kn neto, odnosno 15.840,00 kn godišnje. Dužnosnik je u izvješću o imovinskom stanju podnesenom 1. lipnja 2017.g. naveo da je neto iznos plaće supruge dužnosnika na godišnjoj razini 14.025,12 kn.

Povjerenstvo je stoga na temelju članka 26. ZSSI-a Zaključkom broj: 711-I-310-P-191-17/18-04-8 od 1. ožujka 2018.g. pozvalo dužnosnika Dinka Piraka da u roku od 15 dana od dana primitka zaključka dostavi Povjerenstvu očitovanje, zajedno s potrebnim dokazima, u kojem će pojasniti utvrđeni nesklad između prijavljene imovine iz podnesenog izvješća o imovinskom stanju dužnosnika i stanja imovine kako proizlazi iz podataka pribavljenih od nadležnih tijela.

Dužnosnik je, zastupan po punomoćniku Nenadu Dianiću, odvjetniku iz Ivanić-Grada, dostavio pisano očitovanje 12. travnja 2018.g. u kojem se navodi da su neki podaci slučajno, odnosno pogreškom krivo uneseni u podneseno izvješće o imovinskom stanju. Tako je, primjerice, omaškom navedeno da supruga dužnosnika radi u trgovačkom društvu Sjaj d.o.o. iako se radi o obrtu Sjaj, vl. Jelene Lacković Žertuš. Također, omaškom je navedena plaća supruge dužnosnika na godišnjoj razini u iznosu od 14.025,12 kn, iako ista iznosi 15.840,00 kn. U očitovanju se nadalje navodi da se u privitku istog nalaze izvatci iz zemljišnih knjiga za sve nekretnine u vlasništvu dužnosnika i njegove supruge te se ističe da je većina nekretnina u vlasništvu dužnosnika opterećena pravom doživotnog suuživanja u korist treće osobe. U očitovanju se posebno naglašava da supruga dužnosnika nije vlasnica nekretnine k.č.br. 164/29 površine 270 čhv, k.o. Brckovljani, zk.ul. 2952. Dužnosnik završno zaključuje da su dostavom izvadaka iz zemljišnih knjiga za nekretnine u vlasništvu dužnosnika i njegove supruga uklonjeni svi nedostaci iz podnesenog izvješća o imovinskom stanju.

Povjerenstvo nije prihvatilo navedeno obrazloženje dužnosnika te priložene dokaze nije uvažilo kao odgovarajuće dokaze kojima je dužnosnik uskladio prijavljenu imovinu s imovinom utvrđenom u postupku redovite provjere. Naime, opravdavanje utvrđenog nesklada, odnosno prilaganje odgovarajućih dokaza potrebnih za usklađivanje podataka iz podnesenog izvješća o imovinskom stanju u smislu članka 26. i 27. ZSSI-a **znači da bi dužnosnik trebao obrazložiti i dokazati da je njegovo imovinsko stanje upravo onakvo kakvim ga je prikazao u podnesenom izvješću o imovinskom stanju**, a da podaci koji proizlaze iz pribavljene dokumentacije od nadležnih državnih tijela ne prikazuju stvarno stanje, odnosno nisu usklađeni sa stvarnim stanjem. Opravdavanjem nesklada se stoga ne smatra dostavljanje dokaza o imovini u vlasništvu dužnosnika i njegove supruge, u konkretnom slučaju izvadaka iz zemljišnih knjiga, iz kojih proizlazi da su podaci o imovini koje je Povjerenstvo pribavilo od nadležnih državnih tijela točni.

Povjerenstvo također pojašnjava da dostavom izvadaka iz zemljišnih knjiga dužnosnik nije otklonio utvrđene nedostatke iz podnesenog izvješća o imovinskom stanju s obzirom da je dužnosnik svoju imovinu, kao i imovinu bračnog druga i maloljetne djece, obvezan prijaviti putem obrasca izvješća o imovinskom stanju propisanog od strane Povjerenstva, odnosno **podnošenjem novog, pravilno i potpuno ispunjenog izvješća o imovinskom stanju**, što dužnosnik nije učinio. Nadalje, okolnost da je većina nekretnina u vlasništvu dužnosnika opterećena pravom doživotnog suuživanja ne utječe na obvezu prijave tih nekretnina u izvješću o imovinskom stanju dužnosnika.

U pogledu nekretnine k.č.br. 164/29, k.o. Brckovljani, zk.ul. 2952 za koju dužnosnik navodi da nije u vlasništvu njegove supruge, Povjerenstvo je u neposrednom kontaktu s nadležnim zemljišno-knjižnim odjelom utvrdilo da je proveden proces obnove podataka u zemljišnim knjigama nakon kojeg navedena nekretnina odgovara nekretnini označenoj kao k.č.br. 360, k.o. Brckovljani, zk.ul. 296. Slijedom navedenoga, predmetni postupak nije pokrenut i vođen zbog propusta navođenja nekretnine k.č.br. 164/29, k.o. Brckovljani, zk.ul. 2952, već zbog nenavođenja nekretnine k.č.br. 360, k.o. Brckovljani, zk.ul. 296 u vlasništvu supruge dužnosnika.

Nadalje, Povjerenstvo je prihvatilo dužnosnikovo obrazloženje da je omaškom pogrešno naveo pravni oblik poslodavca dužnosnikove supruge te je umjesto obrta upisao trgovačko društvo. Pritom Povjerenstvo ističe da je naveden točan OIB i točan naziv poslodavca te Povjerenstvo stoga zaključuje da nije postajala namjera prikrivanja podataka, već se uistinu radi o omašci.

U odnosu na pogrešno naveden iznos plaće dužnosnikove supruge, Povjerenstvo ističe da je razlika između prijavljenog i utvrđenog iznosa plaće na godišnjoj razini veća od 10% te Povjerenstvo u konkretnom slučaju nije prihvatilo obrazloženje da je riječ o očitoj omašci.

Povjerenstvo je stoga na temelju članka 10. i 27. ZSSI-a pokrenulo postupak protiv dužnosnika Dinak Piraka zbog povrede odredbi iz članka 8. i 9. navedenog Zakona.

S obzirom da dužnosnik u svom očitovanju na odluku o pokretanju postupka nije naveo nikakve dodatne okolnosti kojima bi valjano opravdao nesklad između podataka navedenih u izvješću o imovinskom stanju podnesenom 1. lipnja 2017.g. i stanja imovine dužnosnika utvrđene iz pribavljenih podataka od nadležnih tijela u Republici Hrvatskoj, niti je priložio odgovarajuće dokaze potrebne za usklađivanje prijavljene i utvrđene imovine, Povjerenstvo je utvrdilo da je dužnosnik Dinko Pirak počinio povredu članka 27., u vezi s člancima 8. i 9. ZSSI-a.

Povjerenstvo dodatno obrazlaže da je podnošenje izvješća o imovinskom stanju dužnosnika jedna je od temeljnih obveza dužnosnika propisana odredbama ZSSI-a te učinkovit instrument sprječavanja sukoba interesa i prevencije korupcije. Javnom objavom podataka iz podnesenih izvješća o imovinskom stanju dužnosnika ostvaruju se osnovni ciljevi donošenja ZSSI-a, a to je jačanje integriteta, objektivnosti, nepristranosti i transparentnosti u obnašanju javnih dužnosti, a osobito jačanje povjerenje građana u tijela javne vlasti. Neispravno i nepotpuno ispunjenim obrascem izvješća o imovinskom stanju ti se ciljevi ne mogu ostvariti.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za navedenu povredu ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnika ocijenilo sve okolnosti iz kojih proizlazi težina povrede i odgovornost dužnosnika. Kao okolnost koja opravdava izricanje više sankcije od Zakonom propisanog minimuma Povjerenstvo je ocijenilo činjenicu da je dužnosnik u podnesenom izvješću o imovinskom stanju od 1. lipnja 2016.g. propustio navesti veći broj nekretnina u svom osobnom vlasništvu i vlasništvu supruge, kao i okolnost da dužnosnik navedenu dužnost obnaša u drugom uzastopnom mandatu, i to profesionalno, slijedom čega je morao biti upoznat sa svojim obvezama vezanim za podnošenje izvješća o imovinskom stanju.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosniku izrekne sankcija obustave isplate dijela neto mjesečne plaće, u ukupnom iznosu od 5.000,00 kn, koja će se izvršiti u 5 jednakih uzastopnih mjesečnih obroka, svaki u pojedinačnom mjesečnom iznosu od 1.000,00 kn.

Slijedom navedenog odlučeno je kao što je to navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Dinko Pirak putem opunomoćenika Nenada Dijanića, Savska 28, Ivanić-Grad

2. Objava na internetskoj stranici Povjerenstva

3. Pismohrana